Morten Østergaard (RV), 2009-04-21:
Jeg har ikke haft lejlighed til at nærstudere Forebyggelseskommissionens betænkning, som er kommet i dag, men sådan bedømt ud fra omtalen af den tror jeg ikke, at en legalisering af hash ligesom er indgået i Forebyggelseskommissionens anbefalinger.
Og jeg synes et eller andet sted, det er meget rimeligt at starte der, for det, vi jo i almindelighed bestræber os på alle vegne, er at reducere rygning, få folk til at have en bedre livsstil, få folk til at undgå at falde i misbrug af alkohol eller i den her sammenhæng af hash eller af stærkere narkotiske stoffer.
Der må jeg bare sige, at det at legalisere hash for mig at se helt fundamentalt er et signal om, at man også ønsker at opfordre folk til at ryge hash.
Hvis man går fra at have et forbud til at legalisere noget, må det være forbundet med en eller anden form for accept af eller invitation af flere til at ryge hash, og i hvert fald må det være et klart signal til ungdommen om, at man fra lovgivers side synes, at det er helt naturligt og rimeligt at ryge hash.
Vi synes i Det Radikale Venstre, at det er en dårlig idé at ryge hash, og ville ønske, at nogle færre gjorde det, og derfor er vores principielle udgangspunkt, at man derfor heller ikke skal gøre bevægelsen fra at have et forbud til at legalisere.
Rygning er jo i almindelighed den helt store dræber; det kan man forvisse sig om, hvis man læser Forebyggelseskommissionens betænkning.
Rygning er i almindelighed enormt skadeligt, og det koster menneskeliv og i øvrigt store samfundsressourcer i almindelighed.
Hashrygning er en særlig skadelig form for rygning, med andre bieffekter også.
Det gør jo, at man må sige, at der, uanset om man så synes, det er tilstrækkelig godtgjort, utvivlsomt er sundhedsskadelige effekter af at ryge hash, og heller ikke det taler jo for at gå fra en situation, hvor man har et forbud, til at legalisere det.
Så er der så i øvrigt, har jeg læst mig frem til, lærde folk, der mener, at det aktive stof, det virksomme stof i cannabis faktisk er et hormonlignende stof, som minder meget om det kvindelige kønshormon, og der er tidligere set eksempler på, at hashmisbrugere har vist tegn på det.
Der vil jeg sige, at vi i almindelighed er meget på vagt over for hormonlignende stoffer, og det kan være, at vi under udvalgsbehandlingen kan få afklaret, om der er noget om den snak; men det er jeg altså faldet over i min research af det.
Så vi er imod en legalisering, primært af sundhedsmæssige grunde.
Så føres der jo en lang argumentation om kriminalitetsperspektivet.
Og jeg vil sige til det der med sådan at tage det med den nuværende bandekonflikt som gidsel i den her diskussion, at rockerne, så vidt jeg har forstået, som jo er en ret væsentlig del af den nuværende konflikt,
er særlig optaget af narkomarkedet og de hårde stoffer.
Og jeg går ikke ud fra - det har jeg ikke hørt nogen ligesom antyde - at man skulle gå den samme vej for at komme af med den type kriminalitet, og derfor synes jeg måske ikke helt, at det holder.
Vi ved også, at der ikke er den samme type konflikt i Oslo og i Stockholm, hvor man jo altså heller ikke har tilladt hash, så derfor tror jeg, vi må sige, at det argument nok ikke er det bedste af dem, der har været fremført.
Så er det klart, at man, hvis man legaliserer hash, jo så selvfølgelig er af med den del af kriminaliteten, der handler om hash, for så er det jo så lovligt at have og sælge det osv.
Men spørgsmålet er jo, om de kriminelle elementer, der i dag tjener fedt på det, vil søge tilbage til skolebøgerne og et lovlydigt arbejde, eller om de vil finde andre kriminelle aktiviteter eller måske kaste sig ind i forsøget på at få nogle af dem, der så er begyndt at ryge hash, til at stige på nogle hårdere stoffer og så give sig til at pushe dem i stedet for.
Ja, først har vi jo sammen med resten af oppositionen fremsat et fælles forslag om en indsats mod den organiserede kriminalitet, hvor vi jo netop skriver, at vi ønsker en indsats mod efterspørgslen af hash og narko, og at det bør være omdrejningspunktet i en national handlingsplan, og at vi derfor ønsker, at der er et udvalg, som kan se på erfaringer fra Danmark og andre lande og komme med forslag til, hvad der kan gøres for netop at begrænse efterspørgslen.
Dernæst synes vi, det er væsentligt at gøre en indsats rettet mod særlig de mange unge mennesker, der eksperimenterer med hash.
Endelig er det jo utrolig centralt, at der er en meget let og uhindret adgang til at blive behandlet, hvis man er røget ud i et hashmisbrug, og jeg har læst mig frem til i sundhedsministerens notat, at det faktisk er 50 pct. af dem, der henvender sig for at få misbrugsbehandling i dag, som gør det på baggrund af et hashmisbrug.
Som det allersidste, inden formanden nu rejser sig, vil jeg sige, at vi til gengæld er åbne over for at gøre medicinske forsøg med hash.
For der er nogle typer af sygdomme, hvor det har vist sig, at det kan være særlig smertelindrende eller være særlig formålstjenligt, og der vil vi gerne være med til at se på det, altså at hvis man i en medicinsk sammenhæng kan se en effekt af at smertelindre ved brug af cannabis, ja, så er vi åbne over for det.
Men nej til beslutningsforslagene og nej til en legalisering.